CELEX: 32012D0117
Language: da
Date: 2012-02-23 00:00:00
Title: 2012/117/EU: Kommissionens gennemførelsesafgørelse af 23. februar 2012 om udarbejdelse af en fortegnelse over afgørende beslutningsfaser med henblik på evalueringen af gennemførelsen af Galileoprogrammet for så vidt angår de jordcentre og -stationer, der skal etableres som en del af programmets udviklings-, etablerings- og ibrugtagningsfaser

24.2.2012   
            
            
               DA
            
            
               Den Europæiske Unions Tidende
            
            
               L 52/28
            
         KOMMISSIONENS GENNEMFØRELSESAFGØRELSE
   af 23. februar 2012
   om udarbejdelse af en fortegnelse over afgørende beslutningsfaser med henblik på evalueringen af gennemførelsen af Galileoprogrammet for så vidt angår de jordcentre og -stationer, der skal etableres som en del af programmets udviklings-, etablerings- og ibrugtagningsfaser
   (2012/117/EU)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 683/2008 af 9. juli 2008 om den videre gennemførelse af de europæiske satellitbaserede navigationsprogrammer (Egnos og Galileo) (1), særlig artikel 12, stk. 3, og
   ud fra følgende betragtninger:
   
               (1)
            
            
               Den finansielle og retlige ramme for Galileoprogrammet er fastsat ved forordning (EF) nr. 683/2008. I henhold til denne forordning er EU ejer af alle materielle og immaterielle aktiver, som skabes eller udvikles under programmerne, og det system, der etableres under Galileoprogrammet, omfatter en konstellation af satellitter og et globalt net af jordstationer.
            
         
               (2)
            
            
               En integreret risikoforvaltning for evalueringen af gennemførelsen af Galileoprogrammet indebærer, at programforvaltningen i god tid træffer afgørende beslutninger, dvs. beslutninger, som har stor betydning for omkostninger, tidsplan, præstationer og/eller risici, og udviser åbenhed med hensyn til de afgørende beslutninger, som endnu skal træffes, og gennemførelsen af disse beslutninger. Disse beslutninger omfatter bl.a. beslutninger vedrørende etablering af jordinfrastrukturer inden for rammene af programmets udviklings- og valideringsfase og dets etablerings- og ibrugtagningsfase.
            
         
               (3)
            
            
               Det globale net af jordstationer i det system, der etableres under Galileoprogrammet, omfatter dels seks jordcentre og en jordstation, dels fire serier af såkaldte »fjernstationer«.
            
         
               (4)
            
            
               De seks jordcentre og jordstationen består af: to gensidigt redundante centre, der overvåger systemets generelle funktion (i det følgende benævnt »overvågningscentre« eller »GCC«); Galileos sikkerhedscenter, som er omhandlet i artikel 16 i forordning (EF) nr. 683/2008, til overvågning af systemsikkerheden og sikkerheden for de leverede tjenester, som af hensyn til tjenesternes kontinuitet er delt i to (i det følgende benævnt »Galileos sikkerhedscenter« eller »GSMC«); tjenestecentret, der fungerer som grænseflade mellem på den ene side systemet og på den anden side brugerne af den åbne tjeneste, den forretningsmæssige tjeneste og den livskritiske tjeneste (i det følgende benævnt »GNSS-tjenestecentret« eller »GSC«); centret, der kontrollerer genereringen af de informationer, der er nødvendige for driften af eftersøgnings- og redningstjenesten, og som varetager grænsefladen mellem systemet og Cospas-Sarsat-systemet (i det følgende benævnt »SAR-tjenestecentret«); centret, der på vegne af programforvaltningen og uafhængigt af brugerne evaluerer kvaliteten af de leverede tjenester og forsyner brugerne med tidsreferencer og geodætiske data (i det følgende benævnt »centret for Galileotjenester«); stationen, der gør det muligt at overvåge kvaliteten af signalerne fra satellitter i kredsløb umiddelbart efter deres opsendelse (i det følgende benævnt »stationen for kredsløbstest«).
            
         
               (5)
            
            
               Ved valget af placeringen af disse centre og stationer skal der tages hensyn til eventuelle eksisterende installationer og udstyr på stedet, som egner sig til de relevante opgaver, til sikkerhedskravene for de enkelte centre og stationer, til de tekniske og budgetmæssige begrænsninger og til hver enkelt medlemsstats nationale sikkerhedskrav.
            
         
               (6)
            
            
               De fire serier af fjernstationer omfatter: stationerne for fjernstyring og telemetri, som ved hjælp af uplink og downlink fungerer som forbindelsesled mellem satellitterne og de to overvågningscentre (i det følgende benævnt »TTC-stationer«); Galileomålestationerne, som, for at tjenesterne kan leveres, dels foretager pseudodistancemålinger, dels tager imod satellitternes signaler for at måle deres kvalitet (i det følgende benævnt »GSS-stationer«); stationerne for upload til satellitterne, hvorfra der overføres data til satellitterne, som er nødvendige for leveringen af tjenesterne (i det følgende benævnt »ULS-stationer«); stationerne til indsamling af data, som er nødvendige for leveringen af eftersøgnings- og redningstjenesten (i det følgende benævnt »SAR-stationer«).
            
         
               (7)
            
            
               Ved valget af fjernstationernes antal og beliggenhed skal der tages hensyn til de geografiske og tekniske begrænsninger med henblik på en optimal fordeling over hele Jorden, til eksisterende installationer og udstyr på stedet, som egner sig til de relevante opgaver, til sikkerhedskravene for de enkelte stationer og til hver enkelt medlemsstats nationale sikkerhedskrav. Da dette valg er afhængigt af progressive ændringer i forbindelse med programmernes udviklingsstadier og af deres behov og udviklingen med hensyn til de logistiske og politiske krav, kan antallet og beliggenheden af de fjernstationer, der endnu skal opføres, kun angives vejledende.
            
         
               (8)
            
            
               Derfor bør der fastlægges afgørende beslutningsfaser med henblik på evalueringen af etableringen af elementerne i det verdensomspændende net af jordstationer i det system, der etableres under Galileoprogrammet.
            
         
               (9)
            
            
               Bestemmelserne i denne afgørelse er i overensstemmelse med udtalelse fra det udvalg, der er nedsat ved artikel 19, stk. 1, i forordning (EF) nr. 683/2008 —
            
         VEDTAGET DENNE AFGØRELSE:
   Artikel 1
   De afgørende beslutningsfaser for evalueringen af gennemførelsen af Galileoprogrammet for så vidt angår de jordcentre og -stationer, der skal etableres som en del af programmets udviklings-, etablerings- og ibrugtagningsfaser i henhold til artikel 3, litra b) og c), i forordning (EF) nr. 683/2008, er anført i bilaget til nærværende afgørelse.
   Artikel 2
   Denne afgørelse træder i kraft på dagen efter offentliggørelsen i Den Europæiske Unions Tidende.
   
      Udfærdiget i Bruxelles, den 23. februar 2012.
      
         
            På Kommissionens vegne
         
         José Manuel BARROSO
         
            Formand
         
      
   
   
      (1)  EUT L 196 af 24.7.2008, s. 1.
   
      BILAG
      Afgørende beslutningsfaser for evalueringen af gennemførelsen af Galileoprogrammet for så vidt angår de jordcentre og -stationer, der skal etableres som en del af programmets udviklings-, etablerings- og ibrugtagningsfaser i henhold til artikel 3, litra b) og c), i forordning (EF) nr. 683/2008.
      
                  Dato
               
               
                  Afgørende beslutningsfaser
               
               
                  Foranstaltninger
               
            
                  
                     2009-2016
                  
               
               
                  
                     Etablering af jordcentre
                  
               
               
                   
               
            
                  2009-2014
               
               
                  Etablering af to overvågningscentre (GCC)
               
               
                  Et overvågningscenter etableres etapevist i Oberpfaffenhoffen (Tyskland). Etableringen er påbegyndt i 2009 og vil være fuldført i 2014.
               
            
                   
               
               
                   
               
               
                  Et overvågningscenter etableres etapevist i Fucino (Italien). Etableringen er påbegyndt i 2009 og vil være fuldført i 2014.
               
            
                  2013-2015
               
               
                  Etablering af Galileosikkerhedscentret (GSMC)
               
               
                  Galileos sikkerhedscenter, som er delt i to, skal etableres etapevist i Frankrig og Det Forenede Kongerige. Etableringen ventes påbegyndt i 2013 og fuldført i 2015. Den vil være omfattet af aftaler med Frankrig og Det Forenede Kongerige, som skal undertegnes i løbet af 2012.
               
            
                  2011-2016
               
               
                  Etablering af et GNSS-tjenestecenter (GSC)
               
               
                  GNSS-tjenestecentret etableres etapevist i Madrid (Spanien). Etableringen er påbegyndt i 2011 og ventes fuldført i 2016. Den er omfattet af en aftale med Spanien, som blev undertegnet den 17. marts 2011.
               
            
                  2012-2014
               
               
                  Etablering af et SAR-tjenestecenter
               
               
                  SAR-tjenestecentret skal etableres etapevist i Toulouse (Frankrig). Etableringen ventes påbegyndt i 2012 og fuldført i 2014. Den vil være omfattet af en aftale med Frankrig.
               
            
                  2013-2014
               
               
                  Etablering af et center for Galileotjenester
               
               
                  Centret for Galileotjenester skal etableres etapevist i en medlemsstat og på et sted, der endnu ikke er fastlagt. Etableringen ventes påbegyndt i 2013 og fuldført i 2014. Den vil være omfattet af en aftale med den pågældende medlemsstat.
               
            
                  2010
               
               
                  Etablering af en station for kredsløbtestning
               
               
                  Stationen for kredsløbtestning blev etableret i 2010 i Redu (Belgien). Etableringen er en del af den kontrakt, der den 25. oktober 2010 blev indgået mellem Kommissionen og virksomheden Spaceopal om gennemførelse af opgaven »Operationer« i forbindelse med Galileoprogrammets etablerings- og ibrugtagningsfase.
               
            
                  
                     2009-2014
                  
               
               
                  
                     Etablering af jordbaserede fjernstationer
                  
               
               
                   
               
            
                  2010-2014
               
               
                  Etablering af TTC-stationer
               
               
                  I 2010 og 2011 er der etableret TTC-stationer i Kiruna (Sverige) og Kourou (Frankrig).
                  Mellem 2012 og 2014 skal der etableres TTC-stationer på Tahiti (Fransk Polynesien), Réunion (Frankrig) og Nouméa (Ny Kaledonien).
                  Etableringen af disse TTC-stationer er omfattet af kontrakter mellem Den Europæiske Rumorganisation og forskellige tjenesteydere.
               
            
                  2009-2014
               
               
                  Etablering af GSS-stationer
               
               
                  Mellem 2009 og 2011 er der etableret GSS-stationer følgende steder: Fucino (Italien), Svalbard (Norge), Redu (Belgien), Réunion (Frankrig), Kourou (Frankrig), Nouméa (Ny Kaledonien), Troll (Norge), Papeete (Fransk Polynesien).
                  Mellem 2012 og 2014 skal der etableres GSS-stationer følgende steder: Kiruna (Sverige), Jan Mayen (Norge), Açorerne (Portugal), De Kanariske Øer (Spanien), Madeira (Portugal), Kerguelen, Adélie Land, Saint Pierre og Miquelon, Wallis, Ascension, Diego Garcia og Falklandsøerne.
                  Etableringen af disse GSS-stationer er omfattet af kontrakter mellem Den Europæiske Rumorganisation og forskellige tjenesteydere.
               
            
                  2009-2011
               
               
                  Etablering af ULS-stationer
               
               
                  Mellem 2009 og 2011 er der etableret ULS-stationer på Tahiti (Fransk Polynesien), Kourou (Frankrig) og Réunion (Frankrig) samt i Ny Kaledonien og på Svalbard (Norge).
                  Etableringen af disse ULS-stationer er omfattet af kontrakter mellem Den Europæiske Rumorganisation og forskellige tjenesteydere.
               
            
                  2012-2013
               
               
                  Etablering af SAR-stationer
               
               
                  I 2012 og 2013 skal der etableres SAR-stationer på følgende steder: Svalbard (Norge), Toulouse (Frankrig), Makarios (Cypern) og Maspalomas (Spanien).
                  Etableringen af disse SAR-stationer er omfattet af kontrakter mellem Den Europæiske Rumorganisation og forskellige tjenesteydere (stationerne på Svalbard og i Maspalomas), af en aftale mellem Kommissionen og Cypern (stationen i Makarios) og af en kontrakt mellem Kommissionen og en tjenesteyder (stationen i Toulouse).